Source: https://www.riigiteataja.ee/akt/102022017001?tegevus=telli-teavitus
Timestamp: 2020-08-05 19:31:22+00:00
Document Index: 3995078

Matched Legal Cases: ['§ 1', '§ 2', '§ 107', '§ 1', '§ 2', '§ 107', '§ 107']

Nõuded rahaturuinstrumendi, millesse võib avatud avaliku investeerimisfondi vara investeerida, emitendile – Riigi Teataja
Nõuded rahaturuinstrumendi, millesse võib avatud avaliku investeerimisfondi vara investeerida, emitendile
Nõuded rahaturuinstrumendi, millesse võib avatud avaliku investeerimisfondi vara investeerida, emitendile - sisukord
§ 1 Reguleerimis- ja kohaldumisala
§ 2 Nõuded emitendile
RT I, 02.02.2017, 1
Vastu võetud 31.01.2017 nr 9
Määrus kehtestatakse investeerimisfondide seaduse § 107 lõike 5 alusel.
§ 1. Reguleerimis- ja kohaldumisala
Käesoleva määrusega kehtestatakse nõuded rahaturuinstrumendi, millesse võib investeerimisfondi vara investeerida, emitendile.
§ 2. Nõuded emitendile
(1) Eurofond ja muu avatud avalik investeerimisfond võib oma vara investeerida sellisesse rahaturuinstrumenti, mille emitendi puhul on investorile tagatud investeerimisfondide seaduse § 107 lõike 2 punktis 1–6 nimetatud rahaturuinstrumentide emitentidega samaväärsel tasemel kaitse, arvestades sealhulgas:
1) emitendi avalikustamisele kuuluvate raamatupidamise aruannete läbipaistvust vastavalt Euroopa Majanduspiirkonna lepinguriigi heale raamatupidamistavale või rahvusvahelistele finantsaruandluse standarditele;
2) emitendi usaldusväärsust, lähtudes võimaluse korral tema krediidireitingust;
3) riikliku või finantsjärelevalve olemasolu emitendi tegevuse üle.
(2) Lisaks lõikes 1 sätestatule peab emitent vastama vähemalt ühele järgnevatest tingimustest:
1) emitendi omakapitali suurus kokku on vähemalt 10 000 000 eurot ja emitent koostab ning avalikustab oma raamatupidamise aastaaruandeid vastavalt raamatupidamise seaduse või Neljandas Euroopa Liidu Nõukogu direktiivis 78/660/EMÜ, mis põhineb asutamislepingu artikli 54 lõike 3 punktil g ja käsitleb teatavat liiki äriühingute raamatupidamise aastaaruandeid (EÜT L 222, 14.08.1978, lk 11–31), sätestatud nõuetele;
2) emitent kuulub konsolideerimisgruppi raamatupidamise seaduse tähenduses, kus vähemalt ühe ettevõtja väärtpaberid on reguleeritud väärtpaberiturul kaubeldavad ning emitendi põhitegevuseks on selle konsolideerimisgrupi finantseerimine;
3) emitendi põhitegevuseks on väärtpaberistatud vahendite finantseerimine, mis on tagatud krediidi- või finantseerimisasutuses avatud krediidiliiniga (liquidity line).
(3) Lõike 2 punktis 3 nimetatud väärtpaberistatud vahendina käsitatakse äriühinguna või lepingulises vormis asutatud struktuuri, mille eesmärgiks on finantseerimistehingute sooritamine väärtpaberistatud kujul.
(4) Lõike 2 punktis 3 nimetatud krediidiliin on krediidi- või finantseerimisasutuse kliendi käsutuses olev laenuressurss, mida kasutades võib kliendi arvelduskonto saldo kokkuleppel krediidi- või finantseerimisasutusega olla teatud perioodi jooksul sellise laenuressursi ulatuses negatiivne. Nimetatud krediidi- või finantseerimisasutus peab vastama investeerimisfondide seaduse § 107 lõikes 3 nimetatud rahaturuinstrumendi emitendile kehtestatud nõuetele.
Kaie Koskaru-Nelk
Eelarvepoliitika asekantsler kantsleri ülesannetes